望京謠
作者：劉子翬
朝代：宋

paragraphs: 雙鑾北狩淹歸轂，寂寞梁園春草綠。
猶傳故老守孤城，官軍不到黄河曲。
連雲樓櫓已灰燼，更倚窗扉防箭鏃。
招兵太半出羣盜，繡䘿蒙衣屢翻覆。
前宗後社力誅鉏，白刃如霜挂人肉。
州橋燈火夜無光，夾道狐狸晝相逐。
往時汴泗絕行舟，市糶十千塵滿斛。
衣冠避胡多在南，胡馬却食江南粟。
謀臣武士力俱困，海角飄摇轉黄屋。
盤庚五遷方擇利，昆陽一戰何當卜。
寧聞犬豕亂中華，漢祚承天終必復。
夕烽明處望千門，孤臣祇欲吞聲哭。